1. ΨΗΦΙΣΜΑ Ζ΄ της 27/31 Ιουλ. 1946 (ΦΕΚ Α΄ 229) Περί αναγνωρίσεως ως πολεμικής πράξεως αξίας της Πατρίδος και ανταξίας της ευγνωμοσύνης του Έθνους της δράσεως των εθνικών ανταρτικών ομάδων. Έχοντες υπ' όψει το από 23 Ιουλ. 1946 ψήφισμα της Δ΄ Αναθεωρητικής Βουλής των Ελλήνων, αποφασίζομεν και διατάσσομεν: Α΄.Να δημοσιευθή δια της Εφημερίδος της Κυβερνήσεως το ειρημένον Ψήφισμα έχον ως έπεται: Η Δ΄ Αναθεωρητική Βουλή έχουσα υπ' όψει αυτής τους ιερούς και υπερόχους αγώνας, τας θυσίας και μάχας κατά του εχθρού και την εν γένει συμβολήν εις τον καθόλου Συμμαχικόν Αγώνα των Εθνικών Ανταρτικών Ομάδων και των Εθνικών Οργανώσεων εσωτερικής Αντιστάσεως, αίτινες εκτελέσασαι πιστώς και απαρεγκλίτως τας εκάστοτε διαταγάς του Στρατηγείου Μέσης Ανατολής και των εν τω εξωτερικώ Βασιλικών Ελληνικών Κυβερνήσεων είτε ενόπλως είτε δια κατασκοπείας και προπαγάνδας έδρασαν εθνικώς υπό του 1941 και εντεύθεν μέχρι και της απελευθερώσεως του 1945 ή και της πλήρους απελευθερώσεως της Κρήτης, συνεχίσασαι τον νικηφόρον κατά του εχθρού αγώνα, ερμηνεύουσα το Δημόσιον αίσθημα οφειλομένης του Έθνους ευγνωμοσύνης και αποτίουσα φόρον τιμής προς τους αγωνιστάς, τους νεκρούς και τα θύματα του ιερού αγώνος, ψηφίζει: Αναγνωρίζει ότι η συνέχεια του νικηφόρου κατά των δυνάμεων του Άξονος Πολέμου της Ελλάδος 1940-1941 δι' ωργανωμένων ενόπλων εθνικών ανταρτικών Ομάδων και τοιούτων οργανώσεων εσωτερικής Αντιστάσεως, προπαγάνδας και κατασκοπείας κατά του εχθρού, ως ούτοι καθορίζονται εν τω προοιμίω του παρόντος, είναι και κρίνεται ως πολεμική πράξις της Πατρίδος και ανταξία ευγνωμοσύνης του Έθνους. Κρίνει αξίους τιμής και ευγνωμοσύνης τους αγωνιστάς και υπερμάχους πολεμιστάς προς ους εκφράζει την ευγνωμοσύνην του Έθνους. Ευλαβείται τα θύματα και τους πεσόντας εν τω ιερώ τούτω αγώνι, όστις μεγάλως συνέβαλεν εις την συμμαχικήν νίκην. Αποφασίζει τον σχηματισμόν εκ Βουλευτών διακομματικής Επιτροπής ήτις επί τη βάσει του Πρακτικού της δια των υπ' αριθ. 280700/29-3-45 και 57456/16-3-45 διαταγών Υπουργείου Στρατιωτικών συσταθείσης Στρατιωτικής Επιτροπής και παντός άλλου στοιχείου, καταρτίση και παραδώση εις το Υπουργείον Στρατιωτικών τα απαραίτητα Νομοσχέδια δια των οποίων θέλουσιν απονεμηθή αι δέουσαι αμοιβαί εις τε τα θύματα, τους αναπήρους και τους μετασχόντας ενεργώς εις τους άνω αγώνας της εθνικής αντιστάσεως καθ' άπασαν την Χώραν. Β΄.Το Ημέτερον Υπουργικόν Συμβούλιον θέλει προσυπογράψει και δημοσιεύσει το παρόν επιτιθεμένης της μεγάλης του Κράτους σφραγίδος. 